ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγη 2

2. Κυρια πορισματα 2

Καταλύτης διαρθρωτικών αλλαγών 2

Επιτυχημένη εμπειρία για τα άτομα και τα εκπαιδευτικά ιδρύματα 3

3. Προοδοσ προσ την επιτευξη των ποσοτικων στοχων του προγραμματοσ 4

Σταθερή αύξηση της κινητικότητας 5

Μεγάλη ζήτηση για εταιρικές σχέσεις, σχέδια και δίκτυα 5

4. Ευρωπαϊκή προστιθεμενη αξια και αντικτυποσ του ΠΔΒΜ 6

Υποστήριξη της χάραξης πολιτικής σε επίπεδο ΕΕ και σε εθνικό επίπεδο 6

Εκσυγχρονισμός των ιδρυμάτων εκπαίδευσης και κατάρτισης 6

Τόνωση των ατομικών ικανοτήτων 7

Ευρωπαϊκή προστιθέμενη αξία 7

5. Αποδοτικη διαχειριση και προσανατολισμοσ προσ τον πελατη 8

Ένταξη προηγούμενων προγραμμάτων στο ΠΔΒΜ 8

Εφαρμογή και διαχείριση 9

Απορρόφηση προϋπολογισμού και σχέση κόστους–αποδοτικότητας 9

6. Συστασεισ αξιολογησησ 10

7. Συμπερασματα 11

ΠΑΡΑΡΤΗΜΑ 13

Επιχορηγήσεις ΠΔΒΜ και κατανομή προϋπολογισμού στα υποπρογράμματα 2007-2009 13

Εισαγωγη

Σύμφωνα με το άρθρο 15 παράγραφος 5 της απόφασης αριθ. 1720/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, για τη θέσπιση προγράμματος δράσης στον τομέα της διά βίου μάθησης (απόφαση ΠΔΒΜ)[1], η παρούσα έκθεση παρέχει πληροφορίες για το πρόγραμμα διά βίου μάθησης (ΠΔΒΜ). Βασίζεται στα πορίσματα της ενδιάμεσης αξιολόγησης του ΠΔΒΜ[2], στις εθνικές εκθέσεις για την εφαρμογή του ΠΔΒΜ από τις 31 συμμετέχουσες χώρες[3] και σε στοιχεία που συγκέντρωσε η Επιτροπή.

Κυρια πορισματα

Κατά τη διάρκεια των τριών πρώτων ετών της εφαρμογής του, το πρόγραμμα χρηματοδότησε με σχεδόν 3 δισεκατομμύρια ευρώ διακρατικές δραστηριότητες εκπαίδευσης και κατάρτισης που αποσκοπούσαν στην προώθηση του εκσυγχρονισμού των εκπαιδευτικών συστημάτων σε 31 ευρωπαϊκές χώρες . Κάλυψε 900.000 περιόδους μαθησιακής κινητικότητας για τους ευρωπαίους πολίτες , από τις οποίες πάνω από 720.000 αφορούσαν μαθητές και φοιτητές, ενώ σχεδόν 180.000 αφορούσαν εκπαιδευτικούς/εκπαιδευτές/προσωπικό. Περισσότερες από 50.000 ευρωπαϊκές οργανώσεις πήραν μέρος σε διάφορες μορφές δραστηριοτήτων συνεργασίας.

Καταλύτης διαρθρωτικών αλλαγών

Το ΠΔΒΜ λειτουργεί ως καταλύτης διαρθρωτικών αλλαγών, καθώς υποστηρίζει τη χάραξη πολιτικής, τη συνεργασία και την κινητικότητα. Βελτιώνει τη διαδικασία διαμόρφωσης της πολιτικής, διότι παρέχει ποιοτικά μέσα ανάλυσης και έρευνας και διευκολύνει την ανταλλαγή πληροφοριών για τις υπάρχουσες βέλτιστες πρακτικές μέσω της ανοιχτής μεθόδου συντονισμού. Το Erasmus, το τμήμα του ΠΔΒΜ που αφορά την τριτοβάθμια εκπαίδευση, άνοιξε τον δρόμο για τη διαδικασία της Μπολόνιας, για τη σύγκλιση των προγραμμάτων σπουδών στην τριτοβάθμια εκπαίδευση και για την ανάπτυξη ενός συστήματος αναγνώρισης των σπουδών που πραγματοποιούνται στο εξωτερικό με βάση τα μαθησιακά αποτελέσματα. Το Leonardo da Vinci (LdV), το τμήμα που αφορά την επαγγελματική εκπαίδευση και κατάρτιση (ΕΕΚ), υποστηρίζει την εφαρμογή της διαδικασίας της Κοπεγχάγης, αναβαθμίζοντας την ποιότητα και τη χρησιμότητα της επαγγελματικής εκπαίδευσης και κατάρτισης, αυξάνοντας τη διαφάνεια των επαγγελματικών προσόντων και προάγοντας την κινητικότητα των σπουδαστών και των επαγγελματιών της ΕΕΚ. Το ΠΔΒΜ συνέβαλε επίσης στην καλύτερη κατανόηση της ευρωπαϊκής οικοδόμησης και προώθησε την εκπαίδευση των νέων επαγγελματιών στα θέματα της ΕΕ μέσω του προγράμματος Jean Monnet.

Το ΠΔΒΜ προώθησε δραστηριότητες συνεργασίας στην Ευρώπη σε όλα τα επίπεδα εκπαίδευσης και κατάρτισης, συμπεριλαμβανομένων των σχολείων μέσω του Comenius και των εκπαιδευτικών ιδρυμάτων για ενηλίκους μέσω του Grundtvig.

Όσοι απάντησαν στις έρευνες που διενεργήθηκαν στο πλαίσιο της αξιολόγησης υπογράμμισαν τον ρόλο του ΠΔΒΜ κυρίως όσον αφορά τη συνεργασία και την ανταλλαγή ιδεών σε θέματα πολιτικής, την ανάπτυξη της ευρωπαϊκής διάστασης στην εκπαίδευση και την κατάρτιση και τον βαθμό στον οποίο το ΠΔΒΜ δημιουργεί προστιθέμενη αξία σε σύγκριση με παρόμοια διεθνή ή εθνικά προγράμματα. Το συμπέρασμα είναι ότι, αν δεν υπήρχε το ΠΔΒΜ, οι εξελίξεις στους τομείς αυτούς θα ήταν κατακερματισμένες (από πλευράς πεδίου δραστηριοτήτων και κάλυψης συμμετεχουσών χωρών), οι δραστηριότητες θα είχαν μικρότερη κλίμακα και εμβέλεια και κάποια σημαντικά αποτελέσματα δεν θα είχαν επιτευχθεί καθόλου.

Ωστόσο, δεν αξιοποιήθηκαν πλήρως όλες οι δυνατότητες του προγράμματος. Ο υπερβολικός αριθμός των στόχων του προγράμματος μετουσιώθηκε σε πληθώρα ειδικών δράσεων, μερικές από τις οποίες δεν διαθέτουν την κρίσιμη μάζα που χρειάζεται για να έχουν μακροχρόνιο αντίκτυπο. Η πρόοδος προς την υιοθέτηση μιας προσέγγισης που θα εδράζεται στη διά βίου μάθηση σε αντιδιαστολή με την προσέγγιση που βασίζεται στους εκπαιδευτικούς τομείς εξακολουθεί να είναι αρκετά περιορισμένη. Τέλος, ενώ ο ευρύτερος αντίκτυπος των δράσεων του ΠΔΒΜ εντοπίζεται σε επίπεδο μεμονωμένων ατόμων και εκπαιδευτικών ιδρυμάτων, ο αντίκτυπος σε συστημικό–πολιτικό επίπεδο είναι μάλλον μέτριος. Η άμεση προστιθέμενη αξία του προγράμματος συνδέεται κυρίως με την αναγνώριση των τίτλων επαγγελματικών προσόντων και με την αύξηση της διαφάνειας των συστημάτων εκπαίδευσης και κατάρτισης στην Ευρώπη, αλλά η άμεση επίδραση των δράσεων του ΠΔΒΜ στον εκσυγχρονισμό των συστημάτων εκπαίδευσης και κατάρτισης εξακολουθεί να είναι δύσκολο να διαπιστωθεί και να εκτιμηθεί.

Επιτυχημένη εμπειρία για τα άτομα και τα εκπαιδευτικά ιδρύματα

Η κινητικότητα στο πλαίσιο του ΠΔΒΜ μπορεί να θεωρηθεί επιτυχημένη εμπειρία. Μια μελέτη για την αξία της κινητικότητας των φοιτητών και των εκπαιδευτικών στο πλαίσιο του Erasmus έδειξε ότι η πραγματοποίηση μιας προσωρινής περιόδου σπουδών σε άλλη ευρωπαϊκή χώρα συνέβαλε στην αύξηση των διεθνών ικανοτήτων, διευκόλυνε την πρόσβαση στην αγορά εργασίας και βοήθησε αρκετούς πρώην φοιτητές Erasmus να καταλάβουν επαγγελματικές θέσεις με σαφώς διεθνή χαρακτήρα. Η κινητικότητα στο πλαίσιο του ΠΔΒΜ συνέβαλε επίσης στην ανάπτυξη της ευρωπαϊκής ταυτότητας και στη σφυρηλάτηση αξιών όπως η καταπολέμηση του ρατσισμού, των προκαταλήψεων, της ξενοφοβίας και των διακρίσεων.

Ωστόσο, το ΠΔΒΜ εξακολουθεί να αντιμετωπίζει κάποιες δυσκολίες. Τα προβλήματα πρόσβασης στο πρόγραμμα από άτομα και φορείς που δεν ανήκουν στα κατεστημένα εκπαιδευτικά κυκλώματα, τα πολύ υψηλά επίπεδα μη ικανοποιούμενης ζήτησης, η περιορισμένη ακόμη συμμετοχή των επιχειρήσεων στο πρόγραμμα ως χώρων τοποθέτησης κινητικών φοιτητών ή η ανεπαρκής γνώση ξένων γλωσσών από τους συμμετέχοντες σε δράσεις κινητικότητας (ιδίως τους ενηλίκους) παραμένουν σημαντικοί παράγοντες που περιορίζουν την εμβέλεια του προγράμματος.

Βελτιωμένο πλαίσιο διαχείρισης και ελέγχου

Το 80% του ΠΔΒΜ υλοποιείται μέσω ενός δικτύου 40 εθνικών γραφείων, τα οποία, όλα μαζί, διαχειρίζονται περίπου 900 εκατομμύρια ευρώ ετησίως, ενώ το υπόλοιπο τμήμα των σχεδίων και δικτύων συνεργασίας ευρύτερης κλίμακας το διαχειρίζεται ο Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού (EACEA). Κατά τα 3 πρώτα έτη της εφαρμογής του προγράμματος τα εθνικά γραφεία χρησιμοποίησαν αποδοτικά τα διατεθέντα κονδύλια (σε ποσοστό πάνω από 90%). Η εκτεταμένη χρήση των εφάπαξ επιχορηγήσεων και των ηλεκτρονικών εντύπων έπαιξε καθοριστικό ρόλο τόσο για να εξασφαλιστεί η ικανοποίηση των συμμετεχόντων όσο και για να επιτευχθεί καλή σχέση κόστους-αποδοτικότητας. Οι οικονομικοί έλεγχοι που έγιναν στα εθνικά γραφεία έδειξαν επίσης ότι ακολουθείται χρηστή διαχειριστική πρακτική, με πολύ μικρό ποσοστό σφαλμάτων (<2%).

Υπάρχουν ακόμη κάποιοι τομείς στους οποίους μπορούν να γίνουν βελτιώσεις: ο αριθμός των ελέγχων ή οιονεί ελέγχων είναι υψηλός και οι έλεγχοι δεν είναι πάντοτε επαρκώς συντονισμένοι. Η διαχείριση των προηγουμένως ανεξάρτητων προγραμμάτων δεν έχει ακόμη ενοποιηθεί πλήρως. Οι δυνατότητες τις οποίες προσφέρουν τα ηλεκτρονικά μέσα διαχείρισης δεν έχουν αξιοποιηθεί ακόμη πλήρως. Κατά τη φάση εκκίνησης του προγράμματος υπήρξαν προβλήματα που απαίτησαν διαδοχικές προσαρμογές σε όλα τα επίπεδα: έντυπα, συστήματα πληροφορικής, κανόνες διαχείρισης, αρχές και απαιτήσεις υποβολής εκθέσεων. Θα ήταν δίκαιο να αναγνωριστεί ότι η θετική σήμερα αξιολόγηση της διαχείρισης του προγράμματος από τους κυριότερους εμπλεκόμενους παράγοντες αντανακλά περισσότερο την κατάσταση του 2010 και όχι τη μέση αντίληψη της περιόδου 2007-2009. Τώρα υπάρχει ένα γενικό αίτημα για σταθεροποίηση των πραγμάτων, μέσω της παγίωσης των εφαρμοζόμενων αρχών και διαδικασιών, και για καλύτερη και αποδοτικότερη αξιοποίηση του προγράμματος ενόψει της προετοιμασίας της φάσης εφαρμογής του.

Προοδοσ προσ την επιτευξη των ποσοτικων στοχων του προγραμματοσ

Τα πιο πρόσφατα στοιχεία δείχνουν ότι έχει επιτευχθεί αξιόλογη πρόοδος προς την κατεύθυνση της επίτευξης των ποσοτικών στόχων. Περίπου 450.000 μαθητές συμμετείχαν στις εκπαιδευτικές δραστηριότητες Comenius σε ετήσια βάση (με τον στόχο να είναι τουλάχιστον 3 εκατομμύρια για την περίοδο 2007–2013), πράγμα που αναμένεται να οδηγήσει στη συμμετοχή 3.150.000 συνολικά μαθητών έως το 2013. Από το 1987, όταν ξεκίνησε το πρόγραμμα Erasmus, και έως το 2009, συμμετείχαν στις δράσεις του στον τομέα της κινητικότητας 2,15 εκατομμύρια φοιτητές (με στόχο τα 3 εκατομμύρια έως το 2012). Το Leonardo da Vinci (LdV) υποστήριξε περισσότερες από 72.000 περιόδους άσκησης σε επιχειρήσεις το 2009 και σχεδόν 79.000 το 2010, αύξηση περίπου 10% (ο στόχος είναι τουλάχιστον 80.000 περίοδοι άσκησης σε επιχειρήσεις ετησίως έως το 2013). Τέλος, το Grundtvig υποστήριξε την κινητικότητα περίπου 6.100 μελών προσωπικού και ενήλικων εκπαιδευόμενων το 2009 (έως το 2013 πρέπει να συμμετάσχουν σε δραστηριότητες κινητικότητας στον τομέα της εκπαίδευσης ενηλίκων τουλάχιστον 7.000 άτομα ετησίως). Ωστόσο, με βάση τα στοιχεία της περιόδου 2007-2009, οι αξιολογητές επισήμαναν τον κίνδυνο να μην επιτευχθούν κάποιοι από τους ποσοτικούς στόχους του ΠΔΒΜ που προβλέπονται από τη νομική βάση των τομεακών υποπρογραμμάτων λόγω της ανεπάρκειας του προϋπολογισμού του προγράμματος και άλλων, συνδεόμενων κυρίως με την κινητικότητα, εμποδίων.

Σταθερή αύξηση της κινητικότητας

Πάνω από το 60% του συνολικού προϋπολογισμού του ΠΔΒΜ υποστηρίζει τη διακρατική κινητικότητα. Το μεγαλύτερο ποσοστό πηγαίνει στην τριτοβάθμια εκπαίδευση βάσει του Erasmus: το ακαδημαϊκό έτος 2008/09 σχεδόν 200.000 φοιτητές μετέβησαν στο εξωτερικό για σπουδές ή πρακτική άσκηση, πράγμα που συνεπάγεται αύξηση κατά 15,5% σε σύγκριση με το 2006/07. Οι περίοδοι πρακτικής άσκησης σε επιχειρήσεις σημείωσαν αυξανόμενη επιτυχία: την περίοδο 2008/09 περισσότεροι από 30.000 φοιτητές Erasmus πραγματοποίησαν περιόδους άσκησης σε επιχειρήσεις, πράγμα που συνιστά αύξηση κατά 50% σε ετήσια βάση.

Η ενδιάμεση αξιολόγηση υπογράμμισε τη μεγάλη σημασία των περιόδων άσκησης Leonardo da Vinci για την απασχολησιμότητα και τις επιχειρηματικές δεξιότητες των συμμετεχόντων. Στο πλαίσιο της επαγγελματικής εκπαίδευσης και κατάρτισης περισσότεροι από 67.000 εκπαιδευόμενοι, μαθητευόμενοι, άτομα που αναζητούσαν εργασία, εκπαιδευτικοί και εκπαιδευτές επωφελήθηκαν από περιόδους άσκησης αυτού του είδους το 2009. Η συμμετοχή των ΜΜΕ ήταν σημαντική στο πλαίσιο αυτό: το 80% των εκπαιδευομένων LdV τοποθετήθηκαν σε εταιρείες που απασχολούσαν λιγότερους από 250 εργαζομένους.

Η κινητικότητα επιταχύνθηκε επίσης και βάσει του προγράμματος Grundtvig για τη μη επαγγελματική εκπαίδευση των ενηλίκων. Το 2009 χορηγήθηκαν πάνω από 41% περισσότερες επιχορηγήσεις για κινητικότητα προσωπικού απ’ ό,τι το προηγούμενο έτος, χάρη στη θέσπιση των νέων προγραμμάτων επισκέψεων και ανταλλαγών και τοποθετήσεων σε θέσεις βοηθών για ενήλικο εκπαιδευτικό προσωπικό.

Για να βελτιωθεί η ποιότητα της πρωτοβάθμιας και δευτεροβάθμιας εκπαίδευσης, χορηγήθηκαν το 2009 στο πλαίσιο του Comenius περίπου 10.600 ατομικές επιχορηγήσεις κινητικότητας για κατάρτιση εκπαιδευτικών και 1.170 τοποθετήσεις σε θέσεις βοηθών για μελλοντικούς εκπαιδευτικούς, πράγμα που συνιστά αύξηση κατά 22% και κατά 6,5% σε σχέση με το 2007 αντιστοίχως. Το 2009 δρομολογήθηκε μια νέα δράση κινητικότητας Comenius —η δράση ατομικής κινητικότητας μαθητών —, στο πλαίσιο της οποίας οι πρώτοι 700 μαθητές μετέβησαν στο εξωτερικό για φοίτηση το 2010.

Μεγάλη ζήτηση για εταιρικές σχέσεις, σχέδια και δίκτυα

Το δεύτερο μεγαλύτερο τμήμα του προϋπολογισμού του ΠΔΒΜ αφορά τις εταιρικές σχέσεις και τα σχέδια και δίκτυα συνεργασίας. Το πρόγραμμα eTwinning παρέχει τεχνική υποδομή και παιδαγωγική υποστήριξη για εκπαιδευτικούς και σχολεία, προκειμένου να δικτυωθούν και να δημιουργήσουν τα δικά τους ευρωπαϊκά σχέδια σχολικής συνεργασίας. Από το 2007 καταχωρίστηκαν περισσότερα από 17.500 σχέδια, στα οποία συμμετείχαν περίπου 50.000 σχολεία. Στην πλατφόρμα eTwinning είναι εγγεγραμμένοι 125.000 εκπαιδευτικοί. Το 2009 δρομολογήθηκε μια νέα δράση για εταιρικές σχέσεις Comenius Regio , με σκοπό την υποστήριξη της συμμετοχής των περιφερειακών και τοπικών αρχών στη σχολική εκπαίδευση, και το 2009 χορηγήθηκαν στο πλαίσιο αυτό 280 επιχορηγήσεις. Τα σχέδια συνεργασίας Leonardo da Vinci υποστήριξαν τις εθνικές μεταρρυθμίσεις που συνεπάγεται η διαδικασία της Κοπεγχάγης. Οι φορείς που εμπλέκονται στην επαγγελματική εκπαίδευση και κατάρτιση δοκίμασαν και βελτίωσαν ευρωπαϊκά μέσα όπως τα EQF, EQAVET και ECVET σε εθνικό επίπεδο. Στα σχέδια συνεργασίας του προγράμματος Grundtvig / εκπαίδευση ενηλίκων δόθηκε κυρίως έμφαση στις κοινωνικά μειονεκτούσες ομάδες και στους εθελοντές βάσει των νέων σχεδίων εθελοντισμού για ηλικιωμένα άτομα που χρηματοδοτούνται από το 2009.

Το ΠΔΒΜ έδωσε ιδιαίτερη έμφαση στην προώθηση της εκμάθησης γλωσσών και στη χρήση τεχνολογιών της πληροφορίας και της επικοινωνίας (ΤΠΕ) στην εκπαίδευση και την κατάρτιση. Η έμφαση αυτή έγινε σαφής την περίοδο 2007-2009, όταν υποστηρίχθηκαν, αντιστοίχως, 85 και 65 τέτοια σχέδια και δίκτυα μεγάλης κλίμακας. Η ζήτηση για τις διάφορες δραστηριότητες που προσφέρει το πρόγραμμα είναι πολύ μεγαλύτερη από τα διαθέσιμα κονδύλια. Ως εκ τούτου, κατά την περίοδο 2007-09 επιλέχθηκαν για χρηματοδότηση λιγότερες από τις μισές αιτήσεις που υποβλήθηκαν συνολικά για τα τέσσερα τομεακά προγράμματα.

Ευρωπαϊκή προστιθεμενη αξια και αντικτυποσ του ΠΔΒΜ

Η ενδιάμεση αξιολόγηση επιβεβαίωσε ότι το ΠΔΒΜ προσέγγισε με επιτυχία το προσωπικό και τους εκπαιδευόμενους της επίσημης εκπαίδευσης και κατάρτισης και κάλυψε το μεγαλύτερο μέρος των αναγκών τους όσον αφορά την ποιότητα της μάθησης, την απόκτηση, αναγνώριση και επικύρωση δεξιοτήτων και ικανοτήτων, την προσωπική ανέλιξη, την εκμάθηση ξένων γλωσσών και τις κοινωνικές δεξιότητες.

Υποστήριξη της χάραξης πολιτικής σε επίπεδο ΕΕ και σε εθνικό επίπεδο

Η ενδιάμεση αξιολόγηση επιβεβαίωσε τη μεγάλη πολιτική σημασία του ΠΔΒΜ και τη σαφή σύνδεσή του με το στρατηγικό πλαίσιο εκπαίδευσης και κατάρτισης 2020. Η πολιτική συνεργασία που αναπτύσσεται στο πλαίσιο της ανοιχτής μεθόδου συντονισμού ενισχύθηκε με τη χρηματοδότηση εγκάρσιων δραστηριοτήτων από το ΠΔΒΜ και με την υποστήριξη της αμοιβαίας μάθησης. Το ΠΔΒΜ διαδραμάτισε επίσης σημαντικό ρόλο στην προώθηση ενός ευρωπαϊκού χώρου διά βίου μάθησης με την υποστήριξη τόσο της ανάπτυξης όσο και της εφαρμογής εργαλείων σημαντικών για τη διαφάνεια, τη δυνατότητα μεταφοράς και την αναγνώριση τίτλων επαγγελματικών προσόντων όπως το ευρωπαϊκό πλαίσιο επαγγελματικών προσόντων (EQF), το ευρωπαϊκό σύστημα μεταφοράς διδακτικών μονάδων (ECTS), το ευρωπαϊκό σύστημα ακαδημαϊκών μονάδων για την επαγγελματική εκπαίδευση και κατάρτιση (ECVET) και το Europass. Πάνω από το 80% όσων απάντησαν στην αξιολόγηση επισήμαναν ότι, χωρίς το ΠΔΒΜ, το επίπεδο και η ποιότητα των δραστηριοτήτων που αποσκοπούν στην ανάπτυξη εργαλείων και μεθόδων αξιολόγησης ικανοτήτων και δεξιοτήτων θα ήταν χαμηλότερο.

Επιπροσθέτως, το τμήμα Jean Monnet του ΠΔΒΜ ενισχύει αποδοτικά την προώθηση των σπουδών που αφορούν την ευρωπαϊκή ολοκλήρωση.

Εκσυγχρονισμός των ιδρυμάτων εκπαίδευσης και κατάρτισης

Το πρόγραμμα συνέβαλε στο άνοιγμα και τον εκσυγχρονισμό των εκπαιδευτικών ιδρυμάτων με την καθιέρωση νέων διδακτικών μεθόδων, την ανταλλαγή καλών πρακτικών, την επανεξέταση και τη διεθνοποίηση των προγραμμάτων σπουδών και με τη βελτίωση της διαχείρισης και της διακυβέρνησης των ιδρυμάτων.

Στα περισσότερα σχολεία που συμμετέχουν στο Comenius βελτιώθηκε το εργασιακό περιβάλλον και εισήχθησαν νέες μέθοδοι διδασκαλίας και μάθησης εμπνευσμένες από εταίρους του εξωτερικού. Τα σχολεία αυτά έγιναν πιο ανοιχτά στη διεθνή συνεργασία και βελτίωσαν την εικόνα και το κύρος τους σε τοπικό επίπεδο, πράγμα που τα έκανε πιο ελκυστικά στα μάτια των γονέων και τα βοήθησε να κρατήσουν στο δυναμικό τους εκπαιδευτικούς με όρεξη για δουλειά. Το LdV συνέβαλε στην προσαρμογή των προγραμμάτων επαγγελματικής εκπαίδευσης στις ανάγκες της αγοράς εργασίας και στην αύξηση της διαφάνειας στην ΕΕ όσον αφορά τα προγράμματα σπουδών, τους τίτλους προσόντων και τα επαγγελματικά πρότυπα. Συμμετέχοντας —συχνά για πρώτη φορά— στην ευρωπαϊκή συνεργασία μέσω του Grundtvig, οι φορείς που ασχολούνται με την εκπαίδευση ενηλίκων ανέπτυξαν βελτιωμένες μεθόδους διδασκαλίας, χάραξαν πιο αποδοτικές στρατηγικές για να προσεγγίσουν τους κοινωνικά περιθωριοποιημένους εκπαιδευόμενους, καθόρισαν νέους τρόπους επικύρωσης δεξιοτήτων και ικανοτήτων και βελτίωσαν την προσφορά μαθημάτων για την κατάρτιση του προσωπικού που ασχολείται με την εκπαίδευση των ενηλίκων. Η συμμετοχή στο Erasmus βελτίωσε τις υπηρεσίες που παρέχονται στους φοιτητές, προώθησε την ανάπτυξη νέων μεθόδων μάθησης και διδασκαλίας και συνέβαλε στην «επαγγελματικοποίηση» των διαδικασιών διαχείρισης.

Τόνωση των ατομικών ικανοτήτων

Η αξιολόγηση αποκάλυψε ότι οι συμμετέχοντες στο ΠΔΒΜ θεωρούν την ανάπτυξη βασικών ικανοτήτων ως το πιο θετικό αποτέλεσμα της συμμετοχής τους στο πρόγραμμα. Ακολουθεί η βελτίωση της προσωπικής αυτοπεποίθησης, της προσαρμοστικότητας και της ικανότητας για ομαδική εργασία. Οι συμμετέχοντες ενίσχυσαν το πνεύμα πρωτοβουλίας και τις επιχειρηματικές δεξιότητές στους. Οι φοιτητές που πήραν μέρος σε δράσεις κινητικότητας του προγράμματος Erasmus απέκτησαν πανεπιστημιακές γνώσεις διαφορετικές απ’ ό,τι στη χώρα τους, αύξησαν τις γλωσσικές και διαπολιτισμικές δεξιότητές τους, έδωσαν μεγάλη ώθηση στις επαγγελματικές τους προοπτικές και ενίσχυσαν την αίσθησή τους ότι είναι πολίτες της Ευρώπης. Οι σπουδαστές που δεν πήραν μέρος σε δράσεις κινητικότητας επωφελήθηκαν από μαθήματα που παρέδωσαν ξένοι καθηγητές οι οποίο ήρθαν στη χώρα τους. Οι εκπαιδευτικοί που πήραν μέρος σε προγράμματα ανταλλαγών έφεραν στην πατρίδα τους νέες μεθόδους διδασκαλίας και εργασίας και απέκτησαν νέες πανεπιστημιακές επαφές για περαιτέρω συνεργασία.

Όπως προκύπτει από τις απαντήσεις που δόθηκαν στα ερωτηματολόγια της αξιολόγησης, οι νεοαποκτηθείσες ικανότητες αύξησαν την απασχολησιμότητα σχεδόν του 70% των συμμετεχόντων σε δράσεις του ΠΔΒΜ οι οποίοι απάντησαν στην έρευνα.

Ευρωπαϊκή προστιθέμενη αξία

Από τις έρευνες που πραγματοποίησαν οι εθνικές αρχές και τα εθνικά γραφεία διαπιστώθηκε ότι η προστιθέμενη αξία του ΠΔΒΜ εντοπίζεται σε τρεις κυρίως τομείς. Πρώτον, αν δεν υπήρχε το ΠΔΒΜ, η συνεργασία και η ανταλλαγή εμπειριών σε θέματα πολιτικής μεταξύ των συμμετεχουσών χωρών θα ήταν σημαντικά χαμηλότερη και κατακερματισμένη. Δεύτερον, το πρόγραμμα υποστήριξε την ανάπτυξη μιας ευρωπαϊκής διάστασης στην εκπαίδευση και την κατάρτιση με την εντατικοποίηση της συνεργασίας μεταξύ των παρόχων εκπαίδευσης, με την αλλαγή των δομών και των πρακτικών των εκπαιδευτικών ιδρυμάτων, με την ενθάρρυνση της κατάρτισης νέων εθνικών και πολυεθνικών προγραμμάτων κινητικότητας και με τη σφυρηλάτηση του αισθήματος της ευρωπαϊκής ιθαγένειας στους εκπαιδευόμενους, τους εκπαιδευτικούς και τους εκπαιδευτές που πήραν μέρος σε προγράμματα κινητικότητας. Τρίτον, το ΠΔΒΜ λειτούργησε συμπληρωματικά προς τα υφιστάμενα παρόμοια διεθνή, διμερή και εθνικά προγράμματα. Η αξιολόγηση υπογράμμισε ότι τα άλλα υπάρχοντα προγράμματα κινητικότητας, στη μεγάλη πλειονότητά τους, εστιάζονται κατά κύριο λόγο στην τριτοβάθμια εκπαίδευση και πολύ λιγότερο στη δευτεροβάθμια εκπαίδευση, στην επαγγελματική εκπαίδευση και κατάρτιση ή, ειδικότερα, στην εκπαίδευση των ενηλίκων. Ως εκ τούτου, η αξία του προγράμματος έγκειται σαφώς στο ευρύ φάσμα ομάδων-στόχων προς τις οποίες απευθύνεται και στην ευρεία γεωγραφική κάλυψη των δράσεών του.

Σε αντίθεση με άλλες ευρείας κλίμακας παρεμβάσεις της ΕΕ, όπως τα διαρθρωτικά ταμεία, το πλεονέκτημα του ΠΔΒΜ έγκειται στο γεγονός ότι υποστηρίζει τη διακρατική συνεργασία, παρέχοντας πρόσβαση σε ευρύτερο φάσμα αποτελεσματικών πρακτικών και καινοτόμων ιδεών απ’ ό,τι θα ήταν δυνατόν να γίνει σε εθνικά επικεντρωμένη ή σε διμερή βάση. Ωστόσο, προσδιορίστηκαν κάποιοι τομείς στους οποίους υπάρχουν περιθώρια βελτίωσης. Ειδικότερα, οι στόχοι του προγράματος είναι πάρα πολλοί και, ενίοτε, υπερβολικά ασαφείς και, συνεπώς, δύσκολο να μετρηθούν. Καλύπτουν ευρύ φάσμα τομέων που συχνά αλληλεπικαλύπτονται. Επιπλέον, τα αποτελέσματα των σχεδίων του ΠΔΒΜ εξακολουθούν να μην αξιοποιούνται όσο θα έπρεπε. Παρά το γεγονός ότι οι συμμετέχοντες φορείς διαδίδουν σε ευρεία κλίμακα τα σχετικά πληροφοριακά στοιχεία, συχνά τα εν λόγω αποτελέσματα δεν εφαρμόζονται από άλλους φορείς ούτε ενσωματώνονται στα συστήματα πολιτικής. Συνεπώς, εξακολουθεί να υπάρχει χάσμα ανάμεσα στους θεσμικούς δικαιούχους του ΠΔΒΜ και στους βασικούς υπεύθυνους για τη χάραξη πολιτικής.

Αποδοτικη διαχειριση και προσανατολισμοσ προσ τον πελατη

Ένταξη προηγούμενων προγραμμάτων στο ΠΔΒΜ

Η ενσωμάτωση τριών προηγούμενων προγραμμάτων[4] στο ΠΔΒΜ έγινε με επιτυχία, κυρίως όσον αφορά τη συνολική διαχείριση, χάρη στη σημαντική διοικητική απλούστευση καθώς και τη διάδοση πληροφοριών στις ομάδες-στόχους. Ωστόσο, οι αναλύσεις που έγιναν στο πλαίσιο της αξιολόγησης κατέδειξαν αρκετούς τομείς στους οποίους ενδέχεται να υπάρχουν θεματικές αλληλεπικαλύψεις μεταξύ των υποπρογραμμάτων, π.χ. μεταξύ των εταιρικών σχέσεων Leonardo da Vinci και Comenius, καθώς σε ορισμένες χώρες υπάρχει έλλειψη σαφούς οριοθέτησης μεταξύ επαγγελματικής εκπαίδευσης και τεχνικής κατάρτισης στα δευτεροβάθμια σχολεία, ή μεταξύ των δράσεων Grundtvig, που παρέχουν σχολικά προσανατολισμένη εκπαίδευση ενηλίκων δεύτερης ευκαιρίας, και του Leonardo da Vinci (κυρίως όσον αφορά την παροχή «έμμεσα επαγγελματικών» ή «χρήσιμων από πλευράς απασχολησιμότητας» γενικών ικανοτήτων).

Επιπλέον, η προοπτική της διά βίου μάθησης δεν έχει ακόμη αξιοποιηθεί πλήρως. Η υλοποίηση διατομεακών σχεδίων εξακολουθεί να είναι δυσχερής. Από την άποψη αυτή, η ύπαρξη ενός «εγκάρσιου προγράμματος» δεν αντιστάθμισε επαρκώς τον κατακερματισμό του κύριου μέρους του ΠΔΒΜ. Το ίδιο το πρόγραμμα εξακολουθεί να είναι περίπλοκο. Το 2009 το ΠΔΒΜ υποστήριξε 65 δράσεις[5], ήτοι 9 περισσότερες σε σχέση με την έναρξη του προγράμματος το 2007.

Εφαρμογή και διαχείριση

Πάνω από τα τρία τέταρτα του προϋπολογισμού του ΠΔΒΜ, σχεδόν 900 εκατομμύρια ευρώ ετησίως, που αντιστοιχούν σε σχεδόν 40.000 συμβάσεις, τα διαχειρίζεται ένα δίκτυο εθνικών γραφείων, που είναι αρμόδια για τις μικρότερης κλίμακας «αποκεντρωμένες» δράσεις κινητικότητας και εταιρικών σχέσεων σε εθνικό επίπεδο. Τα μεγαλύτερης κλίμακας «κεντρικά» σχέδια και δίκτυα διεθνούς συνεργασίας, καθώς και τις δράσεις του προγράμματος Jean Monnet, τα διαχειρίζεται ο εκτελεστικός οργανισμός EACEA.

Γενικά, η αξιολόγηση κατέληξε στο συμπέρασμα ότι η δομή εφαρμογής και διαχείρισης όλων των δράσεων ήταν ικανοποιητική κατά τα έτη 2007-2009. Αρχικά, τα εθνικά γραφεία αντιμετώπισαν δυσκολίες, κυρίως με τις αλλαγές που έγιναν τόσο στην υποβολή στοιχείων όσο και στις τεχνικές απαιτήσεις που διέπουν τη διαχείριση του προγράμματος. Ωστόσο, με την πάροδο του χρόνου, οι αλλαγές αυτές συνέβαλαν στη βελτίωση των διαχειριστικών τους μεθόδων και ιδίως των συστημάτων εποπτείας και ελέγχου.

Οι βελτιώσεις των μηχανισμών παρακολούθησης και ελέγχου υποστηρίχθηκαν από τη χρήση διαφόρων εργαλείων διαχείρισης που βασίζονται στην τεχνολογία της πληροφορίας και της επικοινωνίας, και ιδίως από τις δύο βάσεις δεδομένων LLPLink για τις αποκεντρωμένες δράσεις και Saykiss για τις δράσεις κεντρικού χρακτήρα. Ωστόσο, οι αξιολογητές επισήμαναν το γεγονός ότι ιδίως η βάση LLPLink, η οποία αναπτύχθηκε σε πολύ μικρό χρονικό διάστημα, εξακολουθεί να έχει περιθώρια περαιτέρω βελτίωσης, προκειμένου να αυξηθεί η αποδοτικότητα των μέτρων διαχείρισης, παρακολούθησης και ελέγχου του ΠΔΒΜ.

Η εκτεταμένη χρήση επιχορηγήσεων που βασίζονται σε σταθερά ποσά (εφάπαξ ποσά και κατ’ αποκοπήν επιχορηγήσεις που βασίζονται σε κλίμακα μοναδιαίου κόστους) επέτρεψε τη σημαντική απλούστευση των διοικητικών ρυθμίσεων του ΠΔΒΜ. Ωστόσο, ορισμένες δράσεις του ΠΔΒΜ, και κυρίως οι δράσεις κεντρικού χαρακτήρα και οι διάφορες μορφές κινητικότητας, εξακολουθούν να περιλαμβάνουν συνδυασμό σταθερών ποσών και πραγματικού κόστους. Συνεπώς, ίσως υπάρχουν περιθώρια για περαιτέρω απλούστευση και περαιτέρω μείωση των διοικητικών επιβαρύνσεων για τους δικαιούχους και τους φορείς διαχείρισης του ΠΔΒΜ συγχρόνως.

Όπως προέκυψε από τα πορίσματα της αξιολόγησης, το εν γένει σύστημα παρακολούθησης του ΠΔΒΜ επηρεάστηκε αρνητικά από το γεγονός ότι οι δείκτες και το πλαίσιο παρακολούθησης του προγράμματος δεν είχαν αναπτυχθεί έως το 2010. Επιπλέον, οι εγκεκριμένοι δείκτες επικεντρώνονταν στην απόδοση, ενώ η παρακολούθηση των αποτελεσμάτων και του δυνητικού αντικτύπου ήταν λιγότερο συστηματική.

Απορρόφηση προϋπολογισμού και σχέση κόστους–αποδοτικότητας

Συνολικά, τα ιδρύματα τριτοβάθμιας εκπαίδευσης έλαβαν κατά μέσο όρο μέσω του Erasmus περίπου το 45% των κονδυλίων του ΠΔΒΜ. Ακολουθεί η επαγγελματική εκπαίδευση (Leonardo da Vinci) με σχεδόν το 26% των κονδυλίων, η σχολική εκπαίδευση (Comenius) με 16% και η μη επαγγελματική εκπαίδευση ενηλίκων (Grundtvig) με 5%. Το εγκάρσιο πρόγραμμα και το πρόγραμμα Jean Monnet αντιπροσωπεύουν περίπου το 5% και το 2% αντιστοίχως.

Με βάση την αναλογία ανάμεσα στην επιχειρησιακή επιχορήγηση προς τα εθνικά γραφεία αφενός και την επιχορήγηση προς τον EACEA αφετέρου και το συνολικό ποσό των κονδυλίων του ΠΔΒΜ τα οποία διαχειρίζονται οι αντίστοιχοι φορείς, η ανάλυση που έγινε στο πλαίσιο της αξιολόγησης εκτιμά ότι οι επιχειρησιακές επιχορηγήσεις που χορηγήθηκαν στους εν λόγω διαχειριστικούς φορείς αντιπροσωπεύει το 5,4% των συνολικών κονδυλίων του ΠΔΒΜ κατά την περίοδο 2007-2009. Τα αποτελέσματα που προέκυψαν από τις περιπτωσιολογικές μελέτες και τις συνεντεύξεις που έγιναν στο πλαίσιο της αξιολόγησης δείχνουν ότι άλλα μέσα πολιτικής, όπως, για παράδειγμα, η ανοιχτή μέθοδος συντονισμού, δεν θα εξασφάλιζαν καλύτερη σχέση κόστους- αποδοτικότητας όσον αφορά την επίτευξη των επιθυμητών αποδόσεων ή αποτελεσμάτων.

Η ανάλυση που έγινε στο πλαίσιο της αξιολόγησης επιβεβαίωσε ότι τα κονδύλια που χορηγήθηκαν κατά την περίοδο 2007-2009 σε όλα τα τομεακά υποπρογράμματα και δράσεις συνάδουν με τις ελάχιστες απαιτήσεις που καθορίζονται από τη νομική βάση[6]. Ωστόσο, διατυπώθηκε η σύσταση να γίνουν κάποιες ανακατανομές χρηματοδοτήσεων για τα υποπρογράμματα τα οποία, την εποχή εκείνη, δυσκολεύονταν να επιτύχουν τους ποσοτικοποιημένους στόχους τους.

Συστασεισ αξιολογησησ

Οι κυριότερες συστάσεις που διατυπώθηκαν από τους ανεξάρτητους αξιολογητές μπορούν να συνοψιστούν ως εξής (ο πλήρης κατάλογος υπάρχει στη διαδικτυακή διεύθυνση http://ec.europa.eu/dgs/education_culture/evalreports):

1. Πρέπει να επιδιωχθεί η μεγαλύτερη ευθυγράμμιση του προγράμματος με τις προτεραιότητες και τους στόχους της στρατηγικής «Ευρώπη 2020» και του στρατηγικού πλαισίου για την ευρωπαϊκή συνεργασία στην εκπαίδευση και την κατάρτιση (ET 2020), πράγμα που πρέπει να υποστηριχθεί με τον καθορισμό δεικτών παρακολούθησης του αντικτύπου.

2. Το πρόγραμμα πρέπει να επιδιώξει με μεγαλύτερη ένταση τη συμμετοχή όσων βρίσκονται εκτός του τομέα της επίσημης αρχικής εκπαίδευσης και κατάρτισης.

3. Το πρόγραμμα πρέπει να επιδιώξει με μεγαλύτερη ένταση την περαιτέρω ολοκλήρωση και εναρμόνιση των στόχων, των δράσεων και των μέσων εφαρμογής μεταξύ όλων των τομέων και υποπρογραμμάτων, προκειμένου να υποστηριχθεί αποτελεσματικότερα η προοπτική της διά βίου μάθησης.

4. Το πρόγραμμα πρέπει να επενδύσει περισσότερο σε μηχανισμούς αναγνώρισης και επικύρωσης ικανοτήτων.

5. Για να αυξηθεί η αποδοτικότητά του, το πρόγραμμα πρέπει να επιδιώξει, στο μέτρο του δυνατού, την περαιτέρω διοικητική απλούστευσή του, ιδίως αυξάνοντας το μερίδιο των σχεδίων που χρηματοδοτούνται βάσει του πάγιου κόστους. Ωστόσο, στους υπόλοιπους τομείς διαχείρισης του συστήματος, πρέπει να υπάρξει μια περίοδος σταθερότητας έως το 2013, ούτως ώστε να εδραιωθούν οι πρόσφατες βελτιώσεις.

6. Πρέπει να αποσαφηνιστεί και να ενισχυθεί η συνεργασία μεταξύ του εκτελεστικού οργανισμού και των εθνικών γραφείων.

Συμπερασματα

Το πρόγραμμα διά βίου μάθησης θεωρείται από τους εξωτερικούς αξιολογητές πρόσφορο και αποφασιστικής σημασίας για την επίτευξη των βασικών στόχων που έχουν συμφωνηθεί σε επίπεδο ΕΕ στον τομέα της εκπαίδευσης και της κατάρτισης και, συνεπώς, θεωρείται ότι συμβάλλει στην επίτευξη των κορυφαίων στρατηγικών στόχων της Ευρωπαϊκής Ένωσης. Είναι επίσης σημαντικό για τη ζωή των πολιτών που συμμετέχουν σ’ αυτό, φιλικό για τους χρήστες, πολύ δημοφιλές και καλύπτει τις ανάγκες των διαφόρων ομάδων στις οποίες απευθύνεται. Το πλαίσιο ελέγχου λειτουργεί αποδοτικά..

Ωστόσο, εξακολουθούν να υπάρχουν περιθώρια βελτιώσεων. Κάποιες από τις βελτιώσεις αυτές έχουν διαχειριστικό χαρακτήρα και μπορούν να γίνουν από την ίδια την Επιτροπή. Οι περισσότερες όμως έχουν ευρύτερη διάσταση και απαιτούν επανεξέταση και επαναπροσδιορισμό του σχεδιασμού του προγράμματος.

Με βάση την ενδιάμεση επανεξέταση του ΠΔΒΜ, η Επιτροπή προτίθεται να προβεί στις εξής ενέργειες:

- να εξοπλίσει το διαχειριστικό πλαίσιο, το οποίο έχει φτάσει σε καλό επίπεδο ποιότητας, με σταθερούς κανόνες, διαδικασίες και μέσα ΤΠΕ, ελαχιστοποιώντας τις προσπάθειες που πρέπει να καταβάλλονται σε όλη την αλυσίδα εφαρμογής: Επιτροπή, εθνικά γραφεία, τελικοί δικαιούχοι. Οι πιθανές αλλαγές θα εκτιμηθούν με βάση διεξοδική ανάλυση κόστους–αποδοτικότητας και επικινδυνότητας·

- να εξετάσει επειγόντως τη δυνατότητα απλούστευσης των ελέγχων αντικαθιστώντας τη σημερινή προσέγγιση της μη στοχευμένης δειγματοληψίας με μια νέα προσέγγιση, που θα βασίζεται σε μια σοβαρή στρατηγική εκτίμησης της επικινδυνότητας·

- να δοκιμάσει νέες πλατφόρμες ανταλλαγής πληροφοριών ή την επέκταση των υφιστάμενων πλατφορμών ή άλλων μέσων, προκειμένου να διευκολύνει την ανταλλαγή πληροφοριών και τεχνογνωσίας, ώστε να υπάρξει καλύτερος συσχετισμός μεταξύ της προσφοράς και της ζήτησης για σχέδια συνεργασίας και κινητικότητας (π.χ. αναζήτηση εταίρων για περιόδους άσκησης στο πλαίσιο των προγραμμάτων Leonardo και Erasmus).

Χωρίς να προδικάζει τις προτάσεις που θα διατυπώσει για τη νέα γενιά του προγράμματος στο πλαίσιο του νέου πολυετούς δημοσιονομικού πλαισίου, η Επιτροπή προτίθεται:

- να μελετήσει την εκπόνηση ενός συνολικού πλαισίου πολιτικής για το νέο πολυετές δημοσιονομικό πλαίσιο, επιδιώκοντας συνέργειες μεταξύ των διαφόρων ειδών επενδύσεων που χρηματοδοτούνται από την ΕΕ στους τομείς της εκπαίδευσης και της κατάρτισης, ούτως ώστε να αποφευχθούν οι αλληλεπικαλύψεις και να μεγιστοποιηθεί ο αντίκτυπος·

- να εξετάσει τον τρόπο περαιτέρω αξιοποίησης των ισχυρών σημείων του υπάρχοντος προγράμματος, ώστε να συμβάλει στην επίτευξη των κορυφαίων στόχων της στρατηγικής «Ευρώπη 2020», της στρατηγικής «Εκπαίδευση και κατάρτιση 2020» και του ψηφιακού θεματολογίου. Η ανάληψη πανενωσιακών δράσεων με τη συμμετοχή όλων των κρατών μελών σε παρόμοιες δραστηριότητες με κοινούς στόχους, η διακρατική μαθησιακή κινητικότητα, η παροχή στοιχείων για πολιτικές μεταρρυθμίσεις, η λειτουργία του ως «επωαστήρα» για καινοτόμες δράσεις και βέλτιστες πρακτικές, η ανταλλαγή πληροφοριών και η δικτύωση με χαμηλό κόστος είναι τομείς στους οποίους το πρόγραμμα σημειώνει εξαιρετικές επιδόσεις·

- να διερευνήσει τον καλύτερο τρόπο εξισορρόπησης των φιλόδοξων στόχων, κυρίως με τη λελογισμένη συγκέντρωση, τον εξορθολογισμό και την απλούστευση των δράσεων και την καλύτερη μέτρηση του αντικτύπου τους·

- να καταρτίσει το πλαίσιο διαχείρισης και ελέγχου για την επόμενη γενιά του προγράμματος, ούτως ώστε να εξασφαλίσει την απρόσκοπτη υλοποίηση της φάσης εκκίνησης και την πλήρη αξιοποίηση όλων των δυνατών απλουστεύσεων.

ΠΑΡΑΡΤΗΜΑ

Επιχορηγήσεις ΠΔΒΜ και κατανομή προϋπολογισμού στα υποπρογράμματα 2007-2009

(Πηγή: Έκθεση ενδιάμεσης αξιολόγησης του ΠΔΒΜ· έκθεση δραστηριοτήτων του ΠΔΒΜ 2009-2010 – επικαιροποιημένα στοιχεία)

[pic]

Comenius: περιλαμβάνει περιόδους άσκησης σε θέση βοηθού· ενδοϋπηρεσιακή κατάρτιση· πολυμερείς και διμερείς σχολικές εταιρικές σχέσεις· εταιρικές σχέσεις Regio· πολυμερή σχέδια· πολυμερή δίκτυα, συνοδευτικά μέτρα και προπαρασκευαστικές επισκέψεις.

Erasmus: περιλαμβάνει κινητικότητα σπουδαστών, κινητικότητα προσωπικού, εντατικά προγράμματα, μαθήματα ξένων γλωσσών και προπαρασκευαστικές επισκέψεις.

Leonardo da Vinci: περιλαμβάνει σχέδια κινητικότητας για άτομα που βρίσκονται σε φάση αρχικής επαγγελματικής κατάρτισης, άτομα που βρίσκονται στην αγορά εργασίας και επαγγελματίες της ΕΕΚ· εταιρικές σχέσεις· πολυμερή σχέδια (μεταφορά καινοτομίας και ανάπτυξη καινοτομίας)· πολυμερή δίκτυα, συνοδευτικά μέτρα και προπαρασκευαστικές επισκέψεις.

Grundtvig: περιλαμβάνει επισκέψεις/ανταλλαγές για προσωπικό εκπαίδευσης ενηλίκων· περιόδους άσκησης σε θέση βοηθού· ενδοϋπηρεσιακή κατάρτιση για προσωπικό εκπαίδευσης ενηλίκων· εργαστήρια· σχέδια εθελοντισμού για ηλικιωμένα άτομα· μαθησιακές εταιρικές σχέσεις· πολυμερή σχέδια· πολυμερή δίκτυα, συνοδευτικά μέτρα και προπαρασκευαστικές επισκέψεις.

Εγκάρσιο πρόγραμμα – βασική δραστηριότητα 1 / πολιτική: τα στοιχεία για τις αιτήσεις και τις επιχορηγήσεις δεν περιλαμβάνουν τη δράση «επισκέψεις μελέτης».

[1] ΕΕ L 327 της 15.11.2006, σ. 45.

[2] Η ενδιάμεση αξιολόγηση του προγράμματος διά βίου μάθησης έγινε από τον Ιανουάριο έως τον Δεκέμβριο του 2010 από ανεξάρτητη κοινοπραξία υπό τη διεύθυνση του Ινστιτούτου Δημόσιας Πολιτικής και Διοίκησης της Λιθουανίας. Το πλήρες κείμενο της έκθεσης για την ενδιάμεση αξιολόγηση του ΠΔΒΜ υπάρχει στη διεύθυνση http://ec.europa.eu/dgs/education_culture/evalreports.

[3] Οι εθνικές εκθέσεις που υποβλήθηκαν από τις χώρες που συμμετέχουν στο ΠΔΒΜ (τα 27 κράτη μέλη της ΕΕ, οι χώρες του ΕΟΧ και η Τουρκία) σύμφωνα με το άρθρο 15 παράγραφος 4 της απόφασης ΠΔΒΜ, εκθέσεις που κάλυπταν την περίοδο 2007-09, αποτέλεσαν σημαντική πηγή πληροφοριών και στοιχείων για τη συνολική ενδιάμεση αξιολόγηση του ΠΔΒΜ.

[4] Σωκράτης, Leonardo da Vinci και eLearning.

[5] 23 για δράσεις κινητικότητας, 5 για εταιρικές σχέσεις, 11 για πολυμερή σχέδια, 13 για πολυμερή δίκτυα και συνοδευτικά μέτρα και 13 δράσεις για μελέτες, παρατηρήσεις και αναλύσεις και για το πρόγραμμα Jean Monnet.

[6] Σύμφωνα με το άρθρο B 11 του παραρτήματος της απόφασης ΠΔΒΜ, τα ελάχιστα ποσοστά κατανομής των κονδυλίων στα τομεακά υποπρογράμματα είναι τα εξής: Comenius – 13%, Erasmus – 40%, LdV – 25% και Grundtvig – 4 %.